<classify> KATIBU Mkuu Ofisi ya Waziri Mkuu Sera na Uratibu, Profesa Faustin Kamuzora amesema Mfumo wa Kitaifa wa Huduma za Hali ya Hewa NFCS mbali ya kutoa taarifa kwa wananchi kwa wakati, pia utachochea ujenzi wa uchumi na viwanda nchini.NFCS ni mhimili mkubwa katika uchumi wa Taifa lolote duniani ikiwemo Tanzania kwani unasaidia nchi au mtu kuwekeza kujiandaa kabla ya maafa kutokana na kupata taarifa kwa wakati, amesema.Profesa Kamuzora ambaye pia ni Mwenyekiti wa Baraza la Taifa la Usimamzi wa Maafa TADMAC alipongeza hatua ambayo Tanzania imefika mpaka kuzindua mfumo huo kwani una nafasi kubwa katika kusadia ujenzi wa uchumi wa kati na viwanda kama azma ya Serikali ya Awamu ya Tano ilivyojielekeza.Katibu Mkuu huyo ameyasema hayo wakati akizungumza na waandishi wa habari kuhusu umuhimu na faida za NFCS kwa Tanzania.Mfumo ulizinduliwa hivi karibuni Dar es Salaam na kuhudhuriwa na Katibu Mkuu wa Shirika la Hali ya Hewa Duniani WMO, Profesa Petteri Taalas.Jukumu letu kama Baraza ni kujiandaa na kuwa na maandalizi ya kutosha kutokana na maafa yoyote yatakayoweza kutokea nchini, amesema Profesa Kamuzora na kuongeza kuwa kuzinduliwa kwa mfumo huu kutasaidia upatikanaji wa taarifa zitakazoisaidia nchi kujipanga.Amesema mabadiliko ya tabia ya nchi ni makubwa duniani ambapo matokeo yake ni ukame, kuongezeka kwa kina cha bahari, uzalishaji mazao kupungua hivyo kupatikana kwa mfumo huu utasaidia kujiandaa na maafa yanayoweza kuepukika.Taarifa za hali ya hewa zitakazokuwa zinatolewa kupitia mfumo huu wa NFCS zitasaidia kupunguza athari za mbalimbali zitakazoweza kutokea, amesema Profesa Kamuzora.Amesema hii itasaidia kuongeza fursa ya ushiriki wa wananchi katika ujenzi wa uchumi kupitia kilimo na shughuli nyingine kwa kufuata taarifa za kitaaluma za hali ya hewa zitakazokuwa zikitolewa na Mamlaka ya Hali ya Hewa TMA lengo ni kulinda nchi yetu na maafa.Niwaombe Watanzania kufuatilia kwa umakini taarifa za hali ya hewa zinazotolewa na TMA kwani itasaidia kuwa na tahadhari kwa athari yeyote itakayoweza kutokea mara baada ya kupata taarifa.Alisema TMA imeweza kuboresha huduma zake za utoaji wa taarifa za hali ya hewa nchini za muda mfupi na mrefu hivyo wananchi wajijengee kufuatilia taarifa za hali hewa ili wasiathirika katika shughuli zao za kiuchumi na kijamii.Naibu Waziri wa Uchukuzi na Mawasiliano, Atashasta Nditiye amesema, watekelezaji wa mfumo wa NFCS wapo katika wizara yake hivyo ameahidi ushirikiano katika kutekeleza malengo ya mfumo katika kuhakikisha taarifa za hali ya hewa zinapatikana kwa usahihi na wakati.TMA inafanya vizuri katika utabiri wa hali ya hewa kwa asilimia 60 mpaka 70 ya taarifa wanazotoa zinakuwa sahihi hivyo hii inaonesha ni jinsi gani tumeboresha huduma zetu, amesema Nditiye.Amesema, utendaji kazi wa TMA umeongezeka kwa kuwa na watu wenye weledi na kupelekea taarifa za hali ya hewa nchini kwenda vizuri na kwa kupitia Mfumo uliozinduliwa hivi karibuni tutaweza kuboresha zaidi huduma za taarifa ya hali ya hewa.  <topic>: kitaifa 